SALEE บวกแรง 9% นิวไฮรอบ 3 ปี ปักธงรายได้ปีนี้โต15% รับอุตฯยานยนต์-เครื่องใช้ไฟฟ้าฟื้น
SALEE บวกแรง 9% นิวไฮรอบ 3 ปี 5 เดือน ปักธงรายได้ปีนี้โต15% รับอุตฯยานยนต์-เครื่องใช้ไฟฟ้าฟื้น
SALEE บวกแรง 9% นิวไฮรอบ 3 ปี 5 เดือน ปักธงรายได้ปีนี้โต15% รับอุตฯยานยนต์-เครื่องใช้ไฟฟ้าฟื้น
2 ก.ค. 2564

ผู้สื่อข่าวรายงานว่า วันนี้(2 ก.ค.64) ราคาหุ้นบริษัท สาลี่อุตสาหกรรม จำกัด (มหาชน) หรือ SALEE  ณ เวลา 12.25 น. อยู่ที่ระดับ 1.37 บาท บวก 0.11 บาท หรือ 8.73% ด้วยมูลค่าซื้อขาย 99.11 ล้านบาท ราคาหุ้นนิวไฮในรอบ 3 ปี 5 เดือน โดยเทียบตั้งแต่หุ้นยืนที่ระดับ 1.37 บาท เมื่อวันที่ 31 ม.ค.61

โดยก่อนหน้านี้นายสุพจน์ สุนทริน กรรมการและเลขนุการบริษัท บมจ.สาลี่อุตสาหกรรม (SALEE) เปิดเผยว่า บริษัทตั้งเป้ารายได้เติบโต 10-15% โดยได้รับปัจจัยหนุนจากอุตสาหกรรมยานยนต์ อุตสาหกรรมอิเล็กทรอนิกส์ และอุตสาหกรรมเครื่องใช้ไฟฟ้าฟื้นตัว หลังจากที่สถานการณ์การแพร่ระบาดของเชื้อไวรัสโควิด-19 ทั่วโลกที่คลี่คลายไปในทิศทางที่ดีขึ้น ส่งผลให้ความต้องการสินค้าการบริโภคต่างๆทั่วโลกกลับมา ในขณะเดียวกันบริษัทยังคงเน้นการขยายกลุ่มลูกค้าใหม่ๆเพิ่มเติมด้วย
ทั้งนี้ บริษัทคาดว่าทิศทางผลประกอบการในช่วงครึ่งปีหลังจะเติบโตได้อย่างต่อเนื่อง เพราะเชื่อว่าสถานการณ์การแพร่ระบาดของเชื้อไวรัสโควิด-19 ในประเทศไทยจะคลี่คลายไปในทิศทางที่ดีขึ้นจากการเร่งฉีดวัคซีนให้กับประชาชนมากขึ้น และเตรียมเปิดประเทศให้นักท่องเที่ยวชาวต่างชาติเข้ามา ซึ่งจะช่วยหนุนกำลังซื้อของประชาชนในประเทศมากขึ้นด้วย
ขณะที่บริษัทยังคงเดินหน้าบริหารจัดการต้นทุนที่ดีอย่างต่อเนื่อง ซึ่งช่วยให้อัตราการทำกำไรของบริษัทฟื้นตัวขึ้นในช่วงที่ผ่านมา โดยจะเห็นจากไตรมาส 1/64 ที่ผ่านมาบริษัทมีอัตรากำไรสุทธิเพิ่มสูงขึ้นเป็น 3.08% ในส่วนของต้นทุนวัตถุดิบที่ปรับตัวสูงขึ้นมาต่อเนื่องในช่วงที่ผ่านมา ปัจจุบันเริ่มมีแนวโน้มที่ทรงตัว และมองว่าจะปรับตัวลดลงในระยะต่อไป
สำหรับงบลงทุนปีนี้ บริษัทวางไว้ที่ 30-40 ล้านบาท เพื่อที่จะนำไปใช้ในการซื้อเครื่องฉีดพลาสติก เพื่อขยายกำลังการผลิตรองรับความต้องการของลูกค้าที่เพิ่มขึ้น และเป็นการรองรับลูกค้ากลุ่มใหม่ๆ ด้วย